**STANOVY**

**združenia účastníkov pozemkových úprav**

čl. I.

Názov: Združenie účastníkov pozemkových úprav JPÚ Vinohrady Mužla

Sídlo: Obecný úrad Mužla

čl. II.

1. Združenie účastníkov pozemkových úprav JPÚ Vinohrady Mužla (ďalej len „združenie“) je právnickou osobou. Vzniklo v súlade s § 23 a § 24 zákona SNR č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov (ďalej len „zákon“).
2. Združenie sa ustanovilo dňa 18.06.2019 na zhromaždení účastníkov pozemkových úprav, ktorých zoznam tvorí prílohu týchto stanov (ustanovujúci členovia).

čl. III.

Členmi združenia sú všetci účastníci pozemkových úprav, uvedení v § 6 ods.1 zákona:

1. vlastníci pozemkov podliehajúcich pozemkovým úpravám,
2. nájomcovia pozemkov podliehajúcich pozemkovým úpravám,
3. vlastníci ostatného nehnuteľného poľnohospodárskeho majetku, nachádzajúceho sa v obvode pozemkových úprav,
4. fyzické osoby a právnické osoby, ktorých vlastnícke alebo iné práva môžu byť pozemkovými úpravami dotknuté,
5. DAP Mužla
6. Slovenský pozemkový fond,
7. Obec Mužla.

čl. IV.

1. Najvyšším orgánom združenia je zhromaždenie účastníkov pozemkových úprav. (ďalej len „zhromaždenie“).
2. Zhromaždenie najmä:
	1. schvaľuje stanovy združenia a ich zmeny a doplnky,
	2. volí a odvoláva členov predstavenstva.
3. Zhromaždenie si môže vyhradiť rozhodovanie v ktorejkoľvek veci spadajúcej do pôsobnosti združenia.
4. Ak zo zákona alebo týchto stanov nevyplýva niečo iné, uznesenie zhromaždenia je prijaté, ak s ním súhlasí nadpolovičná väčšina prítomných členov počítané podľa výmery vlastníctva.
5. Predstavenstvo (čl.V.) zvolá zhromaždenie, ak ho o to písomne požiada jedna tretina účastníkov alebo Okresný úrad Nové Zámky.

čl. V.

1. Výkonným orgánom združenia je predstavenstvo v počte 9 stálych členov (plus 1 náhradník), ktoré zastupuje združenie v konaní o pozemkových úpravách. Členom predstavenstva je vždy zástupca obce a zástupca SPF.
2. Predstavenstvo riadi činnosť združenia a koná za združenie vo všetkých záležitostiach pokiaľ nie sú zákonom, týmito stanovami alebo rozhodnutím zhromaždenia vyhradené inému orgánu. Za svoju činnosť sa zodpovedá zhromaždeniu. Predstaventsvo je doručovacím orgánom združenia.
3. Predstavenstvo volí zo svojich riadnych členov predsedu, podpredsedu a zapisovateľa, ktorých môže kedykoľvek odvolať. Niektoré funkcie môžu byť kumulované.
4. Predseda zvoláva predstavenstvo podľa potreby a organizuje jeho rokovanie. V neprítomnosti predsedu zastupuje podpredseda. O priebehu, obsahu a výsledkoch rokovania sa spisuje záznam, ktorý podpisuje zapisovateľ a predseda.
5. Uznesenie predstavenstva je prijaté ak v zákone alebo v týchto stanovách nie je upravené inak, jedoduchou väčšinou prítomných členov predstavenstva, ak je prítomná minimálne nadpolovičná väčšina členov predstavenstva.
6. Za predstavenstvo koná navonok predseda, ktorý zaň podpisuje všetky písomnosti. V neprítomnosti predsedu navonok koná a písomnosti podpisuje podpredseda.
7. Všetky funkcie v predstavenstve sú čestné.

čl. VI.

Združenie prostredníctvom predstavenstva najmä:

1. spolupracuje pri príprave a prerokúvaní úvodných podkladov: registra pôvodného stavu, určenia hodnoty pozemkov a dohaduje zásady umiestnenia nových pozemkov,
2. prerokúva  návrh nového priestorového usporiadania pozemkov v rozdeľovacom pláne a dohodne postup prechodu na hospodárenie v novom usporiadaní,
3. prerokúva námietky voči úvodným podkladom a rozdeľovaciemu plánu projektu pozemkových úprav a môže podať námietky proti rozdeľovaciemu plánu projektu pozemkových úprav

čl. VII.

Na činnosť združenia účastníkov dohliada okresný úrad.

čl. VIII.

Zmenu alebo doplnenie týchto stanov schvaľuje zhromaždenie.

Stanovy boli schválené na ustanovujúcom zhromaždení dňa 18.06.2019

V mene predstavenstva

zapisovateľ predseda